P6_TA(2004)0063

Valg af Kommissionen (beslutning)

Europa-Parlamentets beslutning om valg af Kommissionen

Europa-Parlamentet,

- der henviser til afstemningen den 22. juli 2004, som førte til valget af José Manuel Barroso som formand for Kommissionen,

- der henviser til den valgte kommissionsformands redegørelser over for Europa-Parlamentet i juli 2004 og den 26. og 27. oktober 2004 samt over for Formandskonferencen den 21. oktober 2004 og den 5. november 2004,

- der henviser til de skriftlige og mundtlige redegørelser fra hver enkelt indstillet kommissær under høringerne i Parlamentets udvalg og til udvalgsformændenes vurderinger af kandidaterne efter høringerne,

- der henviser til den valgte formand Barrosos afgørelse af 27. oktober 2004 om, efter evalueringen af høringerne og forhandlingen i Europa-Parlamentet, at trække det nye kommissærkollegium, der var foreslået Parlamentet, tilbage,

- der henviser til den valgte formands formelle forelæggelse den 5. november 2004 for Formandskonferencen af et forslag til et nyt kommissærkollegium og til hans redegørelse over for Europa-Parlamentet den 17. november 2004,

- der henviser til de supplerende høringer, som Parlamentets udvalg afholdt den 15. og 16. november 2004, og til evalueringerne af de indstillede kommissærer efter disse høringer,

- der henviser til den gældende rammeaftale om forbindelserne mellem Europa-Parlamentet og Kommissionen, som godkendtes af Formandskonferencen den 29. juni 2000,

- der henviser til EF-traktatens artikel 214,

- der henviser til traktaten om en forfatning for Europa,

- der henviser til forretningsordenens artikel 99 og 103,

A. der henviser til, at det i traktatens artikel 213, stk. 1, hedder, at Kommissionen består af medlemmer, "der vælges under hensyn til deres almindelige duelighed, og hvis uafhængighed er uomtvistelig",

B. der henviser til, at det i betragtning af de fremtidige udfordringer er meget vigtigt, at Kommissionen vil kunne tjene almeninteressen i Den Europæiske Union med henblik på at gøre Europa til en af verdens førende aktører til støtte for fred, sikkerhed og sund økonomisk og social udvikling,

C. der i den forbindelse henviser til, at uafhængighed, neutralitet og upartiskhed i forhold til nationale interesser, fuld respekt for EU's værdier og mål og fravær af interessekonflikter er nøgleelementer, når det gælder om at vinde europæiske borgeres tillid,

D. der henviser til, at Parlamentet havde diverse betænkeligheder for så vidt angik visse kandidater til Kommissionen og udtrykte sin skuffelse over den manglende faglige viden og ekspertise, som nogle af dem lagde for dagen,

1. glæder sig over godkendelsesprocedurens demokratiske og juridiske gyldighed samt dens vigtige bidrag til etableringen af det konstruktive samarbejde mellem Kommissionen og Parlamentet, som Unionen har brug for;

2. glæder sig over, at Barroso tog skridt til at præsentere sit nye hold af kommissærer den 4. november 2004; beklager dog, at der indtil videre ikke er fundet nogen afgørende løsning på de potentielle problemer omkring interessekonflikter; kræver derfor, at der straks tages skridt til at fastlægge en nærmere definition af de procedurer, der skal gælde for gennemførelsen af adfærdskodeksen;

3. forventer, at de specifikke tilsagn, som Barroso på plenarmødet den 26. oktober 2004 afgav om, at hans Kommission aktivt vil beskytte og fremme grundlæggende rettigheder og lige muligheder og bekæmpe forskelsbehandling, vil blive indfriet fuldt ud af den nye Kommission, og agter nøje at overvåge, at dette sker;

4. kræver, at rammeaftalen mellem Europa-Parlamentet og Kommissionen om de bilaterale forbindelser mellem de to institutioner snarest muligt revideres og opdateres på grundlag af de tilsagn, som Barroso har afgivet på den nye Kommissions vegne;

5. kræver i lyset af disse tilsagn, at følgende aspekter medtages i rammeaftalen:

a) hvis Parlamentet ved en afstemning udtrykker mistillid (under forudsætning af politisk støtte hertil med hensyn til såvel indhold som form) til en kommissær, skal Kommissionens formand alvorligt overveje, hvorvidt den pågældende kommissær bør anmodes om at nedlægge sit hverv; formanden skal enten kræve, at den pågældende kommissær nedlægger sit hverv, eller over for Parlamentet begrunde, hvorfor han nægter at gøre dette

b) hvis en kommissær nedlægger sit hverv, skal den nye kommissær ikke give møde for Parlamentet eller Rådet i nogen officiel kapacitet, før indstillingen af kommissæren er godkendt efter den normale procedure i Parlamentet (høring og afstemning i plenarforsamlingen)

c) hvis formanden foretager ændringer i fordelingen af Kommissionens porteføljer i dennes embedsperiode, skal samme procedure finde anvendelse på de berørte kommissærer

d) Kommissionens formand skal bære det fulde ansvar for påvisningen af en interessekonflikt, som gør en kommissær ude af stand til at varetage sit hverv; formanden skal endvidere være ansvarlig for iværksættelsen af eventuelle efterfølgende foranstaltninger under sådanne omstændigheder

e) Kommissionen skal udarbejde Unionens flerårige arbejdsprogram i nært samarbejde med Europa-Parlamentet og dettes organer og koordinere det med disse instanser

f) kommissærerne skal prioritere Kommissionens tilstedeværelse på plenarmøder og møder i Europa-Parlamentets udvalg højt; der skal nås til enighed om, at Kommissionen straks og helst på plenarmøder skal underrette Europa-Parlamentet om sine afgørelser, forslag og initiativer

g) Kommissionens formand og den næstformand, der har ansvaret for interinstitutionelle forbindelser, skal som led i den løbende dialog med Europa-Parlamentet holde sig i regelmæssig kontakt med Formandskonferencen,

h) hvis Parlamentet kræver, at Kommissionen fremsætter et lovgivningsforslag efter traktatens artikel 192, skal Kommissionen være rede til at følge det op; under alle omstændigheder skal Kommissionen regelmæssigt meddele Europa-Parlamentet, hvordan den agter at forholde sig til holdninger vedtaget af Parlamentet, navnlig hvis Kommissionen ikke agter at følge dem op,

i) forordning (EF) nr. 1049/2001 [1] om aktindsigt skal revideres med henblik på at fastsætte bedre regler om gennemsigtigheden i det forberedende lovgivningsarbejde, komitologi, gennemførelsen af EU-lovgivning i medlemsstaterne og fortrolige dokumenter

j) adfærdskodeksen for kommissærer skal sendes til høring i Europa-Parlamentet, hvis udtalelse skal tages i betragtning

k) Kommissionen skal tage alle nødvendige skridt for at sikre, at Europa-Parlamentet holdes bedre informeret, både om EU-lovgivning og om internationale aftaler, så snart der er indledt forhandlinger;

6. pålægger sin formand at sende denne beslutning til Rådet og den nye Kommission.

[1] EFT L 145 af 31.5.2001, s. 43.

--------------------------------------------------